Halálos tapasztalat
Mit sem tudunk az útról, mely a földi 
létnek titok. Nincs benne semmi bús 
és nem lehet szeretni vagy gyűlölni 
azt a halált, melyet egy tragikus

maszk torzít el, csodálatos lepelként. 
Játszunk mi, ki-ki szerepet talál. 
S velünk játszik, míg tetszeni szeretnénk, 
bár senkinek sem tetszik, a halál.

De hogy te mentél, e színpadra jött le     
egy csík valóság ama résen át, 
melyen te mentél: zöld igazi zöldje, 
igazi napfény és igazi ág.

Mi meg tovább játszunk. Nehéz igéket 
fölmondva és mozogva lassudan; 
de az, ki a darabunkból kilépett 
és messze van, olykor fölénk suhan,

miként tudás, ama valóra rázva, 
mit így megérzünk, ködbe veszve mi, 
úgyhogy most életünket néha lázba 
játsszuk s nem is kívánunk tetszeni.
Versek